Cătălin Drulă, președintele USR, e convins că bucureștenii îi vor da lui Nicușor Dan încă un mandat de primar general: "eu sunt bucureștean, sunt născut și crescut aici și pretind că știu cum gândesc bucureștenii". Totodată, acesta a ironizat PSD și PNL deoarece, deși sunt cele mai mari și vechi partide, au ajuns că se alieze pentru a găsi contracandidați la USR-iști.
Liderul USR s-a arătat convins că Nicușor Dan o să mai câștige un mandat la PMB: "Eu sunt bucureștean, sunt născut și crescut aici și pretind că știu cum gândesc bucureștenii. Oamenii simt că suntem în direcție corectă, că nu mai avem cioflingari, că nu se mai lasă datorii, că se fac lucruri curajoase. A încercat și Firea și a renunțat după trei zile".
Drulă a ironizat apoi încercările PSD-PNL din ultimele săptămâni de a găsi un contracandidat comun la Nicușor Dan: "E ridicol, mai aveau puțin și puneau anunț pe Best Jobs".
"Marea coaliție e mult mai mică decât se crede. Caută candidați comuni anti-USR", a continuat Cătălin Drulă, la Digi24.
Acesta a precizat apoi că USR va încerca să-i asigure lui Nicușor Dan, la alegerile locale din 9 iunie, o majoritate în Consiliul General.
Totodată, Cătălin Drulă a acuzat-o pe Gabriela Firea (PSD) că "a lăsat Bucureștiul în datorii, a lăsat această mafie Voluntari-București, s-a preocupat de sclipici, de iepurași cu poleială" și, de asemenea, a amintit de scandalul azilelor de anul trecut, ce a dus la demisia ei din funcția de ministru al Familiei.